CELEX: 62020TN0453
Language: el
Date: 2020-07-14 00:00:00
Title: Υπόθεση T-453/20: Προσφυγή της 14ης Ιουλίου 2020 — KZ κατά Επιτροπής

31.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 287/41
            
         
      Προσφυγή της 14ης Ιουλίου 2020 — KZ κατά Επιτροπής
      (Υπόθεση T-453/20)
      (2020/C 287/61)
      Γλώσσα διαδικασίας: η γαλλική
      
         Διάδικοι
      
      
         Προσφεύγων: KZ (εκπρόσωπος: N. de Montigny, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει τον κατάλογο των προαχθέντων υπαλλήλων που δημοσιεύτηκε στις διοικητικές πληροφορίες αριθ. 32-2019/14.11.2019 της 14ης Νοεμβρίου 2019, καθόσον δεν περιλαμβάνει το όνομα του προσφεύγοντος,
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει έναν και μόνο λόγο, ο οποίος αφορά ένσταση έλλειψης νομιμότητας των γενικών εκτελεστικών διατάξεων (στο εξής: ΓΕΔ) του άρθρου 45 του Κανονισμού Υπηρεσιακής Κατάστασης των υπαλλήλων της Ευρωπαϊκής Ένωσης (στο εξής: ΚΥΚ). Ο προσφεύγων αμφισβητεί την ερμηνεία της Επιτροπής σύμφωνα με την οποία το άρθρο 40, παράγραφος 3, του ΚΥΚ έχει την έννοια ότι ο υπάλληλος που βρίσκεται σε άδεια για προσωπικούς λόγους κατά την ημερομηνία κατά την οποία λαμβάνεται η απόφαση περί προαγωγής από την αρμόδια για τους διορισμούς αρχή δεν είναι επιλέξιμος την περίοδο προαγωγών που ολοκληρώνεται κατ’ αυτόν τον τρόπο. Αντιθέτως, ο προσφεύγων υποστηρίζει μια τελολογική και συστηματική ερμηνεία του άρθρου 40, παράγραφος 3, του ΚΥΚ και θεωρεί ότι η Επιτροπή, με την ερμηνεία της, προσβάλλει το δικαίωμα στην προαγωγή κατά την έννοια του άρθρου 45 του ΚΥΚ. Κατά την άποψή του, η Επιτροπή παραβιάζει επίσης τις αρχές της ασφάλειας δικαίου και της συνοχής των διατάξεων του ΚΥΚ στο πλαίσιο των οποίων εντάσσονται οι εν λόγω ΓΕΔ, καθώς και την αρχή της ίσης μεταχείρισης κατά την εξέλιξη της σταδιοδρομίας, κατ’ εφαρμογή του άρθρου 5, παράγραφος 5, του ΚΥΚ. Τέλος, ισχυρίζεται ότι οι συνέπειες της εφαρμογής των ΓΕΔ δεν είναι ούτε λογικές ούτε σύμφωνες προς την αρχή της αναλογικότητας.